
நீங்கள் தேவனுடைய ஆலயமாயிருக்
கிறீர்களென்றும்... 1 கொரிந்தியர் - 3:16

பிரபலமான தேவஊழியர் ஒருவர் ஒரு பெரிய தேவாலயம் ஒன்றை கட்டுவதற்கு தேவன் தனக்கு கட்டளையிட்டிருப்பதாக பெரிதாக விளம்பரம் செய்தார். அநேகர் அதற்காக பெரிய அளவில் காணிக்கைகளையும் நன்கொடை களையும் வாரிவழங்கினார்கள் ஆனால் வேதம் என்ன சொல்கிறது? தேவன் கைகளினால் கட்டப்பட்ட இடங்களில் தங்குவதில்லை (அப்-7 : 48, 17: 24) வானத்தை சிங்காசனமாகவும், பூமியை பாதபடியுமாகவும் கொண்ட எனக்கு எப்படிப்பட்ட ஆலயத்தைக் கட்டுவீர்கள் என்று எசாயா தீர்க்கன் வழியாகத் தேவன் கேட்டார்.

தாம் தங்கியிருக்கப் போகாத ஒரு இடத்தைக் குறித்து தேவன் எப்படித் தரிசனம் கொடுக்க முடியும்? தாம் தங்கியிருக்கச் சித்தம் கொள்ளாத ஒரு ஆலயத்தைக் கட்டும்படி தேவன் எப்படிக் கட்டளையிட முடியும்? ஒரு கால கட்டம் வரை தேவாலயம் என்ற ஒன்றை தேவன் அனுமதித்தார். ஆனால் பரிசுத்த ஆவியின் மூலமாக தேவனை அறிகின்ற அறிவை மனிதன் சரியாக பெற இயலும் காலகட்டம் வந்தது. அப்போது கட்டிடம் அல்ல. நீங்களே தேவன் தங்குகின்ற ஆலயம் என்ற உண்மையை நாமறியச் செய்தார். (1 கொரி - 3:16, 6:19)

ஆலயம் தேவாலயம் போன்ற கட்டிடங்கள் சார்ந்த ஆன்மீக நடவடிக்கைகள் பழைய ஏற்பாட்டோடு முடிந்துவிட்டன. இனி நாம் கோயில் கட்டி அங்கே தேவனைக் காண்பதோ, தரிசிப்பதோ, வழிபடுவதோ அல்ல. நாம் தான் தேவாலயங்கள். நம்மிடம் தேவன் தங்கி, நம் வழியாக அவர் தம்மை வெளிப்படுத்தி, நாம் வாழ்கின்ற விதங்களால் தேவன் கனமும் மகிமையும் பெறுகின்ற காலம் இது.

தேவனுடைய வாசஸ்தலங்களாகவும் அல்லது கோயில்களாகவும் வாழ் வேண்டியர்களே கிறிஸ்தவர்கள். அவர்கள் கோயில் கட்டி ஆராதிக்கும் பக்த கோடிகளாக அல்ல. அவர்கள் தேவனைத் தங்களிடம் தங்கச் செய்யும் கோயில் களாக வாழ்ந்து பிறருக்கு தேவனைக் காண்பிக்க வேண்டிய பரிசுத்தவான்கள். கிறிஸ்தவ நம்பிக்கையாளர்கள் சபை கூடி வருவதற்கும், சகோதர ஐக்கியத்தை வளர்ப்பதற்கும், கர்த்தருடைய பணிகளை நிறை வேற்றவும் கட்டிடங்கள் தேவை. ஆனால் அவை தேவாலயங்கள் அல்ல. அவை தேவனுடைய பிள்ளைகள் கூடி வந்து ஆவிக்குரிய காரியங்களைச் செய்வதற்கான சபைக் கட்டிடங்களே.

மறுபடியும் பழைய ஏற்பாட்டிற்கு நம்மைக் கொண்டு செல்லும் தேவாலயக் கோட்பாடுகளை விட்டுத் திரும்புவோம். தேவனுடைய ஆலயங்கள் நாங்களே. நாங்கள் தேவனைப் பிறருக்குக் காண்பிப்போம் என்ற புதிய முழக்கத்தோடு செயல்பட சத்தியத்தை நோக்கி திரும்புவோம்.

கிறிஸ்துவுக்குள் இருக்கிறேன் என்று உன் வாய் சொல்லட்டும். கிறிஸ்து உன்னோடிருப்பதை பிறர் கண்கள் பார்க்கட்டும். 
